
Betegtájékoztató: Információk a felhasználó számára

Metronidazole VIOSER 500 mg/100 ml oldatos infúzió
metronidazol


Mielőtt beadják Önnek ezt a gyógyszert, olvassa el figyelmesen az alábbi betegtájékoztatót,
mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Metronidazole VIOSER és milyen betegségek esetén alkalmazható?
2.	Tudnivalók a Metronidazole VIOSER alkalmazása előtt
3.	Hogyan kell alkalmazni a Metronidazole VIOSER-t?
4.	Lehetséges mellékhatások
5.	Hogyan kell a Metronidazole VIOSER-t tárolni?
6.	A csomagolás tartalma és egyéb információk


1. Milyen típusú gyógyszer a Metronidazole VIOSER és milyen betegségek esetén
alkalmazható?

A Metronidazole VIOSER egy baktériumok ellen ható gyógyszer, úgynevezett antibiotikum. Elpusztítja a szervezetben súlyos fertőzést okozó baktériumokat és élősködőket (parazitákat).

A gyógyszer az alábbi esetekben alkalmazható:
· a nemi szervek, a kismedence, a gyomor, a bél, a máj és az epeút fertőzései;
· amőbiázis (a bél vagy a máj fertőzése, amelyet paraziták okoznak);
· műtét után, fertőzések megelőzésére.


2. Tudnivalók a Metronidazole VIOSER alkalmazása előtt

Nem alkalmazható Önnél a Metronidazole VIOSER:
· ha allergiás a metronidazolra vagy más, az imidazolcsoportba tartozó antibiotikumra, vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Metronidazole VIOSER alkalmazása előtt beszéljen kezelőőorvosával, gyógyszerészével, vagy a gondozását végző egészségügyi szakemberrel, ha:
· olyan vérképzési rendellenességben szenved (vagy szenvedett korábban), mint a vérdiszkrázia (például: Önnél alacsony a vörösvértestek, a fehérvérsejtek vagy a vérlemezkék száma). Ennek tünetei lehetnek a megmagyarázhatatlan véraláfutások, vérzés, sápadt bőr, gyengeség és/vagy légszomj, szájfekélyek és/vagy a gyakori fertőzések.
· Önnél az agy, a gerincvelő, vagy az idegek súlyos betegsége áll fenn;
· súlyos májbetegségben (például szövődményes májzsugor vagy hepatikus enkefalopátia) szenved;
· Ön idős.

Ekkor kezelőorvosa kellő körültekintéssel állapítja meg, hogy Ön kaphatja-e a Metronidazole VIOSER-kezelést.

A metronidazol-kezelés általában nem tarthat 10 napnál tovább. Csak kivételes esetben lehet szükség hosszabb kezelésre. Ha Ön hosszú távú kezelésben részesül, vérképét többször is ellenőrizni fogják a kezelés alatt. Erre azért van szükség, mert a metronidazol tartós alkalmazása károsíthatja a vérképzést (lásd a "Lehetséges mellékhatások" pontot). Emellett fokozott gondossággal fogják figyelni az Ön állapotát az egyéb mellékhatások szempontjából is.

A kezelést haladéktalanul le kell állítani vagy felül kell bírálni, ha súlyos hasmenés következik be,
amelyet egy "pszeudomembranózus kolitisz" nevű súlyos vastagbélbetegség okozhat (lásd még a
4. pontot).

Súlyos májkárosító hatásról vagy akut májelégtelenségről, ezen belül a beteg halálával végződő esetekről számoltak be Cockayne-szindrómában szenvedő betegek körében, metronidazolt tartalmazó gyógyszerrel összefüggésben.

Amennyiben Ön Cockayne-szindrómában szenved, kezelőorvosának gyakran kell ellenőriznie a májfunkciót a metronidazollal való kezelés alatt és azt követően is.

Azonnal tájékoztassa kezelőorvosát, akinek le kell állítania a metronidazol alkalmazását, amennyiben a következő tünetek lépnek fel:
· hasi fájdalom, étvágytalanság, hányinger, hányás, láz, rossz közérzet, fáradtság, sárgaság, sötét vizelet, agyagszínű széklet, viszketés.

Amíg ezt a gyógyszert kapja, a vizelete sötétebb színű lehet.

Egyéb gyógyszerek és a Metronidazole VIOSER
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Ez különösen fontos, ha az alábbi gyógyszerek bármelyikét alkalmazza:
· warfarin vagy más véralvadásgátló gyógyszerek. A metronidazol fokozhatja ezek véralvadásra gyakorolt hatását. Ha véralvadásgátló gyógyszert szed, abból kisebb adagra lehet szükség a metronidazol-kezelés alatt.
· lítium (mentális betegségek kezelésére alkalmazott gyógyszer). A lítiumkészítménnyel történő kezelés különösen körültekintő ellenőrzést igényel a metronidazol-kezelés során. A lítium adagját a metronidazol beadása előtt fokozatosan csökkenteni kell, vagy a lítiumkezelést le kell állítani.
· ciklosporin (szervátültetés után az adott szerv kilökődésének megelőzésére alkalmazott gyógyszer). Amikor a ciklosporint metronidazollal együtt adják, a vérben a ciklosporin szintje megemelkedhet; ezért kezelőorvosának szükség szerint módosítania kell az Ön ciklosporin-adagját.
· mikofenolát-mofetil (szervátültetés után az adott szerv kilökődésének megelőzésére alkalmazott gyógyszer). Ennek hatását a metronidazol gyengítheti, ezért a gyógyszer hatását ajánlatos gondosan ellenőrizni.
· takrolimusz (szervátültetés után az adott szerv kilökődésének megelőzésére alkalmazott gyógyszer). A hatóanyag vérszintjét és a vesefunkciót ellenőrizni kell a metronidazol-kezelés megkezdésekor és a kezelés befejezését követően.
· fenitoin (epilepszia kezelésére szolgáló gyógyszer). A metronidazol megnyújthatja a fenitoin hatásának időtartamát. Másrészt a fenitoin csökkentheti a metronidazol hatását.
· karbamazepin (epilepszia kezelésére szolgáló gyógyszer). A metronidazol megnyújthatja a karbamazepin hatásának időtartamát.
· fenobarbitál (egyes altatók hatóanyaga). A fenobarbitál csökkenti a metronidazol hatásának időtartamát; ezért lehetséges, hogy emelni kell a metronidazol adagját.
· cimetidin (gyomorbetegségek kezelésére szolgáló gyógyszer). A cimetidin csökkentheti a metronidazol kiválasztását, és a metronidazol vérszintje megemelkedhet.
· fluorouracil (daganatellenes gyógyszer). Lehet, hogy a fluorouracil adagját csökkenteni kell, mert a metronidazol a fluorouracil vérszintjének emelkedését okozhatja.
· buszulfán (daganatellenes gyógyszer). A metronidazol nem adható olyan betegeknek, akik buszulfánt kapnak, mert ekkor a károsító hatások nagyobb valószínűséggel fordulnak elő.
· diszulfirám (alkoholelvonó kezelésben alkalmazott gyógyszer). Ha diszulfirámot szed, nem szabad metronidazolt kapnia, mert e két gyógyszer együttes alkalmazása zavartságot, de akár súlyos mentális rendellenességet (pszichózist) is okozhat.
· fogamzásgátló tabletták. A metronidazol alkalmazása alatt a fogamzásgátló tabletták hatékonysága csökkenhet.
· alkoholtartalmú gyógyszerek. Kérjük, olvassa el a „Metronidazol VIOSER egyidejű alkalmazása alkohollal” című pontot.
· amiodaron (szabálytalan szívverés kezelésére). Ha Ön ezt a gyógyszert kapja, rendszeresen ellenőrizni kell a szívműködését. Keresse fel kezelőorvosát, ha bármilyen szívproblémát, szédülést vagy ájulást tapasztal.

Laborvizsgálatok
A metronidazol befolyásolhatja egyes laborvizsgálatok eredményeit (például a májfunkciós vizsgálatokét). Tudassa kezelőorvosával, hogy Ön metronidazolt kap.

A Metronidazole VIOSER egyidejű alkalmazása alkohollal
A metronidazol-kezelés alatt nem szabad alkoholtartalmú italokat fogyasztania, sem alkoholtartalmú gyógyszereket alkalmaznia, mert különben mellékhatások jelentkezhetnek.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
Ha Ön terhes, kezelőorvosa nem fogja Önt metronidazollal kezelni, kivéve, ha feltétlenül szükségesnek tartja a kezelést.

Szoptatás
A metronidazol-kezelés alatt Ön nem szoptathat, mivel a metronidazol kiválasztódik az anyatejbe.

Termékenység
Az állatokkal végzett vizsgálatok azt mutatják, hogy a metronidazol negatív hatással lehet a férfi szaporító szervrendszerre.

A készítmény hatásai a gépjárművezetéshez és a gépek kezeléséhez szükséges képességekre
A Metronidazole VIOSER alkalmazása közben szédülést, zavartságot érezhet, láthat vagy hallhat olyan dolgokat, amelyek nincsenek is ott (hallucinációk), görcsrohamai vagy átmeneti látásproblémái lehetnek (például homályos vagy kettős látás). Ha ez történik, ne vezessen gépjárművet, ne kezeljen gépeket és ne használjon szerszámokat.

A Metronidazole VIOSER nátriumot tartalmaz
Ez a gyógyszer 310 mg (13,5 mmol) nátriumot (a konyhasó fő összetevője) tartalmaz 100 ml-enként, ami megfelel a nátrium ajánlott maximális napi bevitel 15,5%-ának felnőtteknél.


3. Hogyan kell alkalmazni a Metronidazole VIOSER-t?

Az adagolás a betegség természetétől és súlyosságától, az Ön életkorától és testtömegétől, valamint attól is függ, mekkora az Ön kezelésre adott egyéni válasza.
Általában a következő adagolást írják elő:

Felnőttek
Fertőzések kezelése
Először testtömegkilogrammonként 15 mg metronidazolt fog kapni telítő adagként, majd 8 óránként kap testtömegkilogrammonként 7,5 mg fenntartó adagot.
A kezelés szokásos időtartama 7-10 nap.

Amőbiázis kezelése
8 óránként 500–750 mg metronidazolt fog kapni.
A kezelés szokásos időtartama 5-10 nap.

Műtétek után fellépő fertőzések megelőzése
A műtét előtt egy egyszeri adagot, testtömegkilogrammként 15 mg metronidazolt fog kapni. A műtét utáni 24-48 órában testtömegkilogrammonként 7,5 mg-os adagot fog kapni, majd ezt az adagot 8 óránként ismétlik.

Alkalmazás gyermekeknél és serdülőknél
Amőbiázis kezelése
10 évnél idősebb gyermekek és serdülők: 500–750 mg metronidazol naponta háromszor.
7–10 éves gyeremekek: 200–400 mg metronidazol naponta háromszor.
3–7 éves gyermekek: 100–200 mg metronidazol naponta négyszer.
1–3 éves gyermekek: 100–200 mg metronidazol naponta háromszor.
A kezelés szokásos időtartama 5-10 nap.

Az alkalmazás módja
A Metronidazole VIOSER oldatos infúziót lassú infúzió formájában közvetlenül vénába adják
(intravénás infúzió).

Ha az előírtnál több Metronidazole VIOSER infúziót kapott
A Metronidazole VIOSER-t egy orvos vagy a gondozását végző egészségügyi szakember fogja beadni Önnek, ezért nem valószínű, hogy túladagolták a gyógyszert. Ha azonban úgy gondolja, hogy túl sokat vagy túl keveset kapott a Metronidazole VIOSER-ből, kérjük, forduljon kezelőorvosához. A következő részben leírt nemkívánatos hatások fordulhatnak elő mint a túladagolás jelei vagy tünetei.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy a gondozását végző egészségügyi szakembert.


4. 	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal tájékoztassa kezelőorvosát vagy a gondozását végző egészségügyi szakembert, ha az alábbi mellékhatások bármelyikét észleli – ezek súlyosak lehetnek, és ezért azonnali kezelést igényelhetnek:
· az allergiás reakció bármely jele vagy tünete, beleértve a viszketést, bőrkiütést, csalánkiütést, a kéz, a lábfej, a boka, az arc, az ajkak vagy a torok duzzanatát, amely nyelési vagy légzési nehézséget okozhat;
· súlyos gyulladásos bőrkiütés a nyálkahártyákon és a bőrön – láz, bőrpír és hólyagképződés kíséretében, rendkívül ritka esetekben kiterjedt területeken bőrleválással (Stevens–Johnson-szindróma, toxikus epidermális nekrolízis);
· súlyos,tartós hasmenés. Ez lehet a „pszeudomembranózus kolitisz“ nevű súlyos bélfertőzés tünete. A kezelőorvos le fogja állítani a metronidazol-kezelést, és megfelelő ellátást nyújt.
· egy súlyos, de nagyon ritka mellékhatás az agy egyik betegsége (enkefalopátia). A tünetek változatosak lehetnek, de előfordulhat láz, nyakmerevség, fejfájás, olyan dolgok látása vagy hallása, amelyek valójában nincsenek is ott. A kar és a láb használata nehézséget okozhat, illetve beszédzavar vagy zavartság is jelentkezhet.
· görcsrohamok, idegrendszeri rendellenességek, például zsibbadás, fájdalom, idegen érzés vagy bizsergés a karban vagy a lábban.

Egyéb mellékkhatások:

Gyakori (10-ből legfeljebb 1 beteget érinthet):
· gombás fertőzések (például a nemi szerveket érintő fertőzések).

Nem gyakori (100-ból legfeljebb 1 beteget érinthet):
· sötét színű vizelet.

Ritka (1000-ből legfeljebb 1 beteget érinthet):
· a szív elektromos aktivitásának változásai, amelyek az EKG-n láthatók.

Nagyon ritka (10 000-ből legfeljebb 1 beteget érinthet):
· bizonyos vérsejtek számának csökkenése, amit vérvizsgálattal lehet kimutatni (bizonyos típusú fehérvérsejtek csökkent száma vagy hiánya: granulocitopénia vagy agranulocitózis; minden típusú vérsejt számának csökkenése: páncitopénia; a vérlemezkék számának csökkenése: trombocitopénia). Ez váratlan fertőzésekhez, szájfekélyekhez, véraláfutásokhoz, ínyvérzéshez vagy súlyos fáradtsághoz vezethet.
· pszichotikus rendellenességek, beleértve a zavartságot és a hallucinációkat is;
· fejfájás;
· görcsrohamok;
· szédülés, forgó jellegű szédülés;
· álmosság;
· láz;
· az összehangolt izomműködés zavarai;
· fáradtság, kimerültség vagy energiahiány (letargia);
· elkent beszéd;
· látászavarok, például kettős látás, rövidlátás;
· májműködési zavarok (vérvizsgálat alapján);
· a máj epevezetékeinek gyulladása, ami a bőr sárgás elszíneződését okozza (kolesztatikus hepatitisz);
· ízületi fájdalom;
· izomfájdalom.

Nem ismert gyakoriságú (a gyakoriság a rendelkezésre álló adatokból nem állapítható meg):
· vérvizsgálattal kimutatható csökkent leukocitaszám (fehérvérsejtek);
· csökkent vérlemezkeszám (aplasztikus anémia);
· levertség (depresszió);
· álmosság vagy álmatlanság;
· nem baktérium által okozott agyhártyagyulladás (aszeptikus meningitisz);
· kontrollálatlan szemmozgások;
· látóideggyulladás (neuritisz optika), látóideg-károsodás (optikus neuropátia);
· gyomorfájdalom;
· hányinger;
· hányás;
· hasmenés;
· nyelvgyulladás (glosszitisz);
· szájnyálkahártya-gyulladás (sztomatitisz, orális mukozitisz);
· fémes szájíz, ízérzkelési zavarok;
· étvágytalanság;
· szájszárazság;
· hasnyálmirigy-gyulladás;
· böfögés és keserű íz a szájban;
· nyomásérzés a gyomor felett;
· lepedékes nyelv;
· nyelési nehézség;
· a bőr kipirosodása és viszketése (eritéma multiforme);
· fájdalmas vizeletürítés;
· húgyhólyaggyulladás;
· a vénák falának irritációja (akár vénagyulladás és trombózis);
· akut májelégtelenség Cockayne-szindrómában szenvedő betegeknél (lásd 2. pont: „Figyelmeztetések és óvintézkedések”).

Mellékhatások bejelentése
Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagya gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben elérhetőségeken keresztül.


5.	Hogyan kell a Metronidazole VIOSER-t tárolni?

Ez a gyógyszer nem igényel különleges tárolást.

A gyógyszer gyermekektől elzárva tartandó!

A dobozon és a tartályon feltüntetett lejárati idő után ne alkalmazza ezt a gyógyszert. A lejárati
idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Metronidazole VIOSER?
· A készítmény hatóanyaga a metronidazol.
5 mg metronidazolt tartalmaz az oldatos infúzió milliliterenként.
Egy 100 ml-es polietilén tartály 500 mg metronidazolt tartalmaz.
· Egyéb összetevők: nátrium-klorid, dinátrium-hidrogén-foszfát-dodekahidrát (a pH beállításához), citromsav-monohidrát (a pH beállításához) és injekcióhoz való víz.

Milyen a Metronidazole VIOSER külleme és mit tartalmaz a csomagolás?
A Metronidazole VIOSER tiszta, látható részecskéktől mentes, majdnem színtelen vagy halványsárga oldat.
A Metronidazole VIOSER 100 ml-es polietilén tartályban kerül forgalomba.
1 vagy 10 tartály, dobozban.
Nem feltétlenül minden kiszerelés kerül kereskedelmi forgalomba.

A forgalomba hozatali engedély jogosultja és a gyártó
VIOSER S.A. Parenteral Solutions Industry
9th km National road Trikala – Larisa
42100 Taxiarches, Trikala
Görögország
tel: +30 24310 83441
fax: +30 24310 83550

OGYI-T-24791/01	10 × 100 ml	gumidugóval ellátott PE kupakkal lezárt LDPE tartályban

Ezt a gyógyszert az Európai Gazdasági Térség tagállamaiban az alábbi neveken engedélyezték:
Litvánia	Metronidazole VIOSER 500 mg/100 ml infuzinis tirpalas
Csehország	Metronidazole VIOSER
Szlovákia	Metronidazole VIOSER 5 mg/ml infúzny roztok
Észtország	Metronidazole VIOSER
Magyarország	Metronidazole VIOSER 500 mg/100 ml oldatos infúzió
Ausztria	Metronidazol Vioser 500 mg/100 ml Infusionslösung
Finnország        Metronidazole VIOSER 5mg/ml infuusioneste, liuos
Románia	Metronidazol VIOSER 500 mg/100 ml soluţie perfuzabilă
Ciprus	Metronidazole VIOSER 500 mg/100 ml ενέσιμο διάλυμα για ενδοφλέβια έγχυση

A betegtájékoztató legutóbbi felülvizsgálatának dátuma: 2026. szeptember.

